Joventut obri el termini d'inscripció per al Campus Jove 2020
01 de juny 2020

![](/media/ncohju2r/___c_campus.jpg)  
  

La regidoria de Joventut i Infància de l'Ajuntament de Sagunt ha obert hui el termini d'inscripció per al Campus Jove 2020, una espècie d'escola d'estiu dirigida a jóvens d'entre 12 i 16 anys. Esta delegació oferix del 29 de juny al 24 de juliol huit campus englobats al Campus Jove 2020, que permetran acostar-se a huit mons diferents, però igual d'atractius, a aquelles persones que durant l'estiu busquen el moment idoni per a practicar les seues activitats favorites.

  

Els huit campus es desenvoluparan en el Casal Jove del Port de Sagunt i en altres instal·lacions, com a la Casa Penya d'Almardà, i tenen el termini obert des de hui, 1 de juny, comptant amb places limitades que s'assignaran per ordre d'inscripció. La matrícula té un cost de 34 euros en els quals s'inclou una excursió. Per a enguany, Joventut ha previst una oferta molt variada, ampliant els temes de l'any passat i especialitzant els campus en educació mediambiental, videojocs, fotografia, còmic manga, cuina, improvisació i comèdia, ball urbà i robòtica. Cadascun d'estos campus tindrà una duració d'una setmana, en horari de 10 a 14 hores, amb possibilitat d'ampliar l'horari des de les 9 hores, encara que també s'ha previst que alguns dels tallers es realitzen a la vesprada, de 17 a 21 hores.

  

La inscripció i el pagament serà telemàtic, a través del portal [https://aytosagunto.apuntate.online/pio/​](https://aytosagunto.apuntate.online/pio/) i les places estan limitades en funció de l'ordre d'inscripció. Per la seua banda la regidoria tomarà les mesures de Seguretat i higiene marcades per les autoritats sanitàries, amb protocols de neteja i grups reduïts a màxim 10 persones.

  

Segons explica el regidor de Joventut, Guillermo Sampedro, «**el Campus Jove funciona molt bé des que ho vam posar en marxa en 2016, amb temàtica concreta i especialitzada, que és la que els mateixos adolescents han demanat. Per a esta edició, com a novetat, passem d'una oferta de cinc campus a tindre huit, ampliant horaris a la vesprada i fins i tot reduint preu, que passa de 40 a 34 euros**». Segons Sampedro «**és difícil motivar als adolescents a l'estiu, però les activitats les han proposades ells i elles i estan relacionades amb temes que els interessen, com els videojocs, la naturalesa, el ball urbà, etc., juntament amb excursions relacionades amb la temàtica del campus i activitats a l'aire lliure, com paddle surf, caiac, visita a un restaurant amb estrela Michelín o a l'Albufera**».

  

Concretament, els campus que s'han previst són els següents: el Campus Penya, del 29 de juny al 3 de juliol, l'activitat del qual es basa en l'educació ambiental i està destinat a la realització d'activitats que permeten conéixer la marjal, amb itineraris i tallers en este entorn d'Almardá. Una altra opció és el Campus Gamer, que se celebrarà en la mateixa data i que està enfocat a conéixer a jugadors professionals que comptaran la seua experiència i ensenyaran els participants a desenvolupar un videojoc i a caracteritzar al seu personatge favorit. En tots dos casos les inscripcions finalitzen el 21 de juny.

  

A partir del 6 de juliol i fins al 10 de juliol tindrà lloc el Campus Photo&Red, enfocat a conéixer tot el relacionat amb la càmera i la fotografia, així com el Campus Còmic, basat en el còmic manga i en mètodes d'edició per a la impressió d'este estil d'il·lustració japonés. En tots dos casos el termini per a matricular-se finalitzarà el 28 de juny.

  

Els següents cursos seran del 13 al 17 de juliol, amb el Campus Impro Comedy, en el qual els participants jugaran a imaginar que són personatges i es divertiran, riuran i desenvoluparan el sentit de l'humor i la comèdia, i el Campus Xef, destinat a l'aprenentatge de diferents tècniques culinàries de manera pràctica i amb divertits tallers per a elaborar plats sorprenents. En este cas, les inscripcions es poden realitzar fins al 5 de juliol.

  

Finalment, del 20 al 24 de juliol serà el torn del Campus Dance, amb diferents estils de ball impartits per monitors amb gran formació i experiència, a més del Campus Robòtica, dirigit a aprendre a construir i programar un robot per a superar diferents reptes i enfrontar-se en un torneig de Sumo Robòtic. El període d'inscripció, en este cas, finalitzarà el 12 de juliol.

 ![](/media/1ljhf3bk/____c_campus-jove.jpg)  

  
  

*   [](http://www.facebook.com/sharer.php?u=https://aytosagunto.es/va/actualitat/joventut-obri-el-termini-d-inscripcio-per-al-campus-jove-2020/ "Facebook")
*   [](http://twitter.com/share?url=https://aytosagunto.es/va/actualitat/joventut-obri-el-termini-d-inscripcio-per-al-campus-jove-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-obri-el-termini-d-inscripcio-per-al-campus-jove-2020/ "Linked In")
*   [](mailto:?body=https://aytosagunto.es/va/actualitat/joventut-obri-el-termini-d-inscripcio-per-al-campus-jove-2020/)